**A Bánk bán esszenciája**

Katona József Bánk bánja igen hasznos és elgondolkodtató állításokat tartalmaz, amelyek a jelenkor számára is tanulságosak lehetnek. Ezúton szeretném álláspontomat, miszerint a mű örökérvényű, kifejteni.

**„Ott van a haza,**

**hol a haszon”**

Biberachnak bármilyen lakóhely megfelelne, csak az számít, hogy profitáljon belőle. Azon is elgondolkozik, hogy ugyanezen okból csatlakozzon Bánkhoz. Nem számít neki a hovatartozás és a közösség, egyetlen motivációja a vagyon. Úgy gondolom, ez több szempontból is vonatkoztatható a mai világra. Emberek tömege hagyja itt országunkat is, hogy idegen földön keressenek munkát, mert úgy érzik, hogy ez szükséges egy jobb életszínvonalhoz. Természetesen fontos a stabil megélhetés, de az anyagi javak nem az élet legfőbb értékei.

**„Egy királynak**

**kell látni minden könnyeket: magának**

**könnyezni nem szabad.”**

Endre király hazaérkezése után szembesül azzal, hogy magánélete darabokra hullott. Felesége halála megérinti, de pozíciójára való tekintettel nem mutatja ki érzelmeit. Gertrudis nem működött megfelelően, visszaélt a hatalmával, ezt a király is látja. A vezetőknek ma is erősnek kell mutatkozniuk minden pillanatban, mivel sok ember számít rájuk.

Iskolai éveink alatt megtapasztaljuk, hogy egy közösségben a beilleszkedés nehéz lehet. Rengeteg fiatal álarcot hord, hogy elrejtse érzéseit és ne váljon sebezhetővé. Emellett, ha valakinek segítségre van szüksége, érzéseinket kizárva támogatjuk őt.

Az álarc felvétele egy kényszerű, de olykor önzetlen döntés, ami segíthet megtartani a társadalom egyensúlyát. Életünk egyik legfontosabb feladata a mérték megtalálása. A király saját érzéseit nyomta el, ezzel felemésztve önmagát. Nekünk példájából okulva meg kell találnunk a saját határainkat, hogy belső békére találjunk.